Juha Sipilän (kesk) hallitus on antanut tänään eduskunnalle esityksen vuoden 2017 toiseksi lisätalousarvioksi. Sen mukaan valtion nettolainanoton tarve pienenee merkittävästi jo tänä vuonna.

Hallitus arvioi nyt valtion nettolainanotoksi noin 4,4 miljardia euroa vuonna 2017. PEKKA AHO/LK

Lisäbudjetti vähentää valtion nettolainanoton tarvetta noin 1,0 miljardia euroa.

Syynä on verotulojen odotettua nopeampi kasvu. Verotuloarviota on korotettu 1,035 miljardia euroa. Kaikkiaan tuloarviota korotetaan nettomääräisesti 1,047 miljardia euroa.

- Kehityksen taustalla on yleinen taloudellisen aktiviteetin vahvistuminen sekä kertaluontoisia tekijöitä, jotka kasvattavat verokertymää aiemmin arvioitua suuremmaksi. Merkittävimmät lisäykset koskevat yhteisöveroa sekä perintö- ja lahjaveroa. Yhteisöveroarviota korotetaan 810 miljoonalla eurolla ja perintö- ja lahjaveroa 200 miljoonalla eurolla. Verohallinnosta saatujen tietojen perusteella molempien verojen kohdalla on kyse suurimmalta osin tilapäisestä tulojen lisäyksestä, jolla ei ole vaikutusta vuoden 2018 kertymään.

- Perintö- ja lahjaveron tuottoa kasvattaa tänä vuonna perintö- ja lahjaveroerien tehostettu käsittely Verohallinnossa. Kuluttajien myönteisesti kehittynyt luottamus näkyy ennustetussa kulutuskäyttäytymisessä ja heijastuu myös arvonlisäveron ja autoveron kertymiin, joita korotetaan, hallituksen lisäbudjettiesityksessä todetaan.

Kyseessä on jo toinen lisäbudjetti, jonka taustalla on verotulojen odotettua parempi kehitys.

Hallitus arvioi nyt valtion nettolainanotoksi noin 4,4 miljardia euroa vuonna 2017. Valtionvelan määrän arvioidaan olevan vuoden 2017 lopussa noin 107 miljardia euroa, mikä on noin 48 prosenttia suhteessa bruttokansantuotteeseen.

Lisää rahaa veteraaneille

Vuoden toisessa lisätalousarvioesityksessä veteraanien määrärahoja ehdotetaan korotettavaksi 11,6 miljoonaa euroa.

- Veteraanien kuntoutukseen ja kotiin vietäviin palveluihin ehdotetaan yhteensä 11,6 miljoonaa euroa lisämäärärahaa, jotta kaikilla veteraaneilla olisi mahdollisuus päästä heille tarkoitettujen palveluiden piiriin. Lisämääräraha katetaan Raha-automaattiyhdistyksen käyttämättä jääneiden varojen tuloutuksesta, lisäbudjettiesityksessä todetaan.

Kun Sipilän hallitus julkisti reilu vuosi sitten tätä vuotta koskevan budjettiesityksensä, budjetin alijäämä oli 5,5 miljardia euroa.